Ce trebuie să cunoaşteţi referitor la dovada cu înscrisuri:


Proba cu înscrisuri este cea mai uzitată în procesele civile.
· Dacă sunteţi reclamant şi înţelegeţi să vă folosiţi în dovedirea pretenţiilor de proba cu înscrisuri, o dată cu cererea de chemare în judecată trebuie să depuneţi copii certificate de pe acele înscrisuri, în atâtea exemplare câte părţi sunt în proces, plus un exemplar pentru instanţă.

· Legea dă posibilitatea de a depune şi numai o parte dintr-un înscris care priveşte litigiul, însă instanţa, dacă consideră necesar, vă poate obliga să depuneţi înscrisul în întregime.

· Dacă nu aţi ataşat, din orice motiv, înscrisurile de care înţelegeţi să vă folosiţi, la cererea de chemare în judecată trebuie să depuneţi aceste copii la prima zi de înfăţişare.

· În schimb, dacă sunteţi pârât, trebuie să alăturaţi la întâmpinare copiile înscrisurilor cu care înţelegeţi să vă apăraţi împotriva pretenţiilor reclamantului, în atâtea exemplare câţi reclamanţi sunt, plus un exemplar pentru instanţă.


Dacă în proces sunt mai mulţi reclamanţi care şi-au ales un singur reprezentant sau unul dintre reclamanţi îi reprezintă pe ceilalţi se va depune doar o singură copie pentru toţi reclamanţii.


Atenţie! 

Dacă proba v-a fost încuviinţată după prima zi de înfăţişare, iar procesul s-a amânat, trebuie să depuneţi copiile certificate de pe înscrisurile respective cu cel puţin 5 zile înainte de termenul de judecată. Dacă nu procedaţi în acest fel nu mai aveţi dreptul să le depuneţi şi să vă folosiţi de acele înscrisuri.


Este important şi nu trebuie să uitaţi să aveţi asupra dumneavoastră, în şedinţă, originalul înscrisului pentru a se putea confrunta cu acesta copia certificată.


Trebuie să ţineţi seama de această obligaţie întrucât, în lipsa originalului, instanţa nu mai ţine seama de înscrisul certificat depus la dosar.

· Dacă credeţi că vă este mai uşor, puteţi să depuneţi înscrisul la grefa instanţei. Dacă originalul înscrisului îl depuneţi chiar la dosar, trebuie să ştiţi că nu-l mai puteţi retrage decât dacă lăsaţi copie legalizată în locul acestuia.


În momentul în care v-aţi hotărât să depuneţi un înscris să vă gândiţi bine întrucât acesta nu mai poate fi retras fără învoirea părţii adverse.


Este posibil ca înscrisul de care înţelegeţi să vă folosiţi să nu-l aveţi în posesie.


Astfel, dacă partea adversă deţine un înscris care priveşte litigiul şi doriţi să-l depună, instanţa poate dispune înfăţişarea lui.

· Legea stabileşte când instanţa este obligată să dispună înfăţişarea înscrisului şi când va trebui să respingă o astfel de cerere, în întregime sau în parte.


Astfel, în prima situaţie, dacă înscrisul este comun, dacă partea adversă s-a referit în proces la acest înscris şi, potrivit legii, partea adversă este obligată să înfăţişeze acel înscris, instanţa este obligată să dispună înfăţişarea înscrisului.


În schimb, dacă cuprinsul înscrisului priveşte chestiuni cu totul personale, înfăţişarea înscrisului ar încălca îndatorirea de a păstra secretul sau înfăţişarea înscrisului ar atrage urmărirea penală împotriva părţii sau a unei alte persoane, ori ar expune-o dispreţului public instanţa trebuie să respingă cererea de înfăţişare a înscrisului.

· Dacă partea adversă a fost obligată să prezinte înscrisul şi aceasta refuză să îl înfăţişeze ori să răspundă la întrebări în legătură cu deţinerea şi existenţa înscrisului instanţa va putea socoti dovedite pretenţiile părţii care a cerut înfăţişarea, cu privire la cuprinsul acelui înscris.


Aceeaşi consecinţă juridică se produce şi în cazul în care partea căreia i s-a cerut să prezinte înscrisul l-a distrus sau l-a ascuns.


Ce se întâmplă dacă înscrisul se găseşte în păstrarea unei autorităţi sau a altei persoane care nu participă la proces ?


Şi în această situaţie, instanţa poate dispune aducerea lui într-un anumit termen.


Cel care deţine înscrisul poate refuza aducerea înscrisului în instanţă, iar instanţa nu o poate obliga în cazurile arătate mai sus.

· Legea a avut grijă să despăgubească persoana care face efortul să aducă înscrisul în instanţă. Astfel, legea spune că aducerea înscrisului se face pe cheltuiala părţii care a cerut această dovadă, suma de plată fiind stabilită de instanţă prin încheiere irevocabilă.

· Vă facem cunoscut că legea sancţionează cu amendă judiciară neprezentarea înscrisului de către cel care îl obţine la termenul fixat în acest scop. Acesta poate fi obligat pe lângă amendă şi la despăgubiri pentru paguba cauzată prin amânare.

· O altă ipoteză despre care nu s-a vorbit până în acest moment este cea în care înfăţişarea înscrisului nu este posibilă din cauza faptului că este necesară funcţionării acelei instituţii.


Ca să înţelegeţi mai bine, vă oferim unele exemple: registrele autorităţilor, cărţi funciare, planuri, înscrisuri originale depuse la alte instanţe sau la notarii publici.


Cercetarea acestor înscrisuri se poate face la locul unde acestea se găsesc de către unul dintre judecătorii care formează completul de judecători, cu citarea părţilor.


Dacă respectiva instituţie care posedă înscrisul necesar soluţionării cauzei se află în altă localitate, se poate proceda la ajutorul instanţei din acea localitate prin procedura numită comisie rogatorie.


Ce se întâmplă în cazul în care actul este depus după închiderea dezbaterilor?


Este posibil ca instanţa să amâne pronunţarea pentru că are nevoie de timp pentru a delibera sau amână pronunţarea pentru că una dintre părţi o cere pentru a depune concluzii scrise.


Vă atragem atenţia să depuneţi toate înscrisurile înainte de închiderea dezbaterilor şi rămânerea cauzei în pronunţare întrucât după acest moment instanţa nu mai poate să ia în considerare actele dispuse o dată cu concluziile scrise.


Vă întrebaţi de ce ? justificarea este cât se poate de logică: înscrisurile respective nu au fost văzute de partea adversă şi nu şi-au putut formula apărări cu privire la ele, aşa cum cere legea.


Ce se întâmplă în cazul în care înscrisul depus de una dintre părţi este contestat de partea adversă ori dacă există îndoieli asupra autenticităţii înscrisului?

· Legea reglementează procedura verificării de scripte în cazul în care una dintre părţi declară că nu recunoaşte fie scrisul, fie semnătura de pe înscris. În acest caz, instanţa apelează la procedura verificării de scripte.

· 
Tot în acest sens procedează instanţa atunci când moştenitorii sau urmaşii în drepturi ai aceluia de la care se pretinde a fi înscrisul declară că nu cunosc scrisul şi semnătura acestuia.

· Dacă una dintre părţile litigiului susţine că este fals un act autentic sau un act scris de mână şi semnat, instanţa ia act de declaraţia părţii care defăimează înscrisul că se înscrie în fals şi recurge la aplicarea dispoziţiilor referitoare la procedura înscrierii în fals. Acesta este debutul procedurii falsului întrucât cercetarea şi stabilirea falsului se fac de către organele de urmărire şi judecată penală.


Instanţa civilă cercetează falsul, prin orice mijloace de probă dacă nu este caz de judecată penală sau dacă acţiunea penală s-a stins ori s-a prescris.

